Aass bryggeri stanser ølproduksjon etter CO₂-mangel

Drammens-bryggeriet Aass er tom for CO₂ og må stanse ølproduksjonen. Også bryggeriet CB i Kristiansand trapper ned produksjonen.

MOT ØLKRISE? Aass er blant bryggeriene som allerede er rammet av CO₂-mangelen. Vis mer byoutline Foto: Brian Cliff Olguin VG

Publisert: Oppdatert: 27. juni 2018 18:42 , Publisert: 27. juni 2018 12:50

Problemer med å få skaffe CO₂ gjør at Aass bryggeri, landets eldste, stanser all produksjon av drikkevarer med kullsyre inntil videre.

Det bekrefter Petter Nome, som er direktør for Bryggeri- og drikkevareforeningen, til NRK.

Han forteller til statskanalen at alle bryggerier vil gå tomme for CO₂ dersom det ikke kommer leveranse i løpet av helgen. Det vil i så fall merkes på alle utesteder og butikker i løpet av en uke eller to, sier han.

Bakgrunnen for CO₂-mangelen i store deler av Europa er at flere produksjonsanlegg er stengt ned, blant annet på grunn av vedlikehold.

Det skjer samtidig med en varmebølge som har ført til økt forbruk av brus og øl.

CO₂ er et viktig industrielt produkt som brukes i drikkevarer og blant annet i vakuumpakkede matvarer og til vannrensing.

Mangelen på karbondioksid har ført til den verste situasjonen i den europeiske CO₂-bransjen på årevis, skrev avisen Gasworld i forrige uke.

Les mer: Truer øl- og matprodusenter i Europa: Frykter ølmangel under VM



CB trapper ned produksjonen

Også bryggeriet CB i Kristiansand trapper ned produksjonen. NRK meldte tidligere at også Grans skulle stenge ned, men dette er siden korrigert.

Ifølge CB-eier Hansa Borg Bryggerier har CB varer nok på lager til at leveransene vil kunne fortsette i én til to uker, og trolig vil det snart bli levert mer CO 2 , slik at produksjonen kan begynne igjen.

– CB har en planlagt nedjustering av produksjonen fordi denne situasjonen har oppstått den siste halvannen uken, sier konstituert administrerende direktør Lars Giil i Hansa Borg Bryggerier til E24.

Les også CO₂-mangel kan ramme mikrobryggerier: – Bekymret for prisøkning

– Men CB har en kjempebra lagerbeholdning og har derfor veldig god leveransesituasjon i alle fall én til to uker fremover. Og så tror vi også at vi skal få tak i mer CO₂ i løpet av neste uke, sier han.

I tillegg til CB i Kristiansand, produserer Hansa Borg Bryggerier Borg i Sarpsborg og Hansa i Bergen, i tillegg Olden-produkter i Nordfjord.

– Hvis denne anstrengte situasjonen varer i én til to uker, vil det kunne gå ut over leveransene. Frem til da går de som normalt, sier han.

Dette er årsaken

CO₂-mangelen i Europa skyldes at flere produksjonsanlegg er stengt ned på grunn av vedlikehold og driftsproblemer. Både mat- og drikkevareprodusenter sliter derfor med å få tak i CO₂, og i Oslo er det forbudt å vanne fordi det mangler CO₂ til vannrensing.

Les mer: Forbud mot vanning av hager i Oslo

Arendals Bryggerier – Norges nest eldste bryggeri, etter Aas – har fortsatt CO₂ på lager, men selskapet vil gå tomt med mindre de får nye leveranser.

– Vi klarer oss fortsatt en uke til. Det tror jeg vi har nok til, sier driftssjef Svein Rannekleiv til E24.

Hansa Borg Bryggerier håper at leverandørene kan løse problemene før flere bryggerier må stenge ned produksjonen av øl og leskedrikker. Selskapet har begrenset produksjonen i perioder på grunn av uregelmessige CO₂-leveranser.

Les også CO₂-svikt truer øl- og matprodusenter i Europa: Frykter ølmangel under VM

– Vi har frem til nå fått levert litt CO₂, selv om vi ikke får det regelmessig og så mye som vi ønsket. Vi har måttet tilpasse produksjonen vår litt til den vanskelige situasjonen på noen produkter, sier Giil.

Dermed kan noe så uvanlig som mangel på CO₂ føre til at ølproduksjonen i Norge lammes, midt under en tørst sommer med tropevarme og fotball-VM.

Ølbekymring

Tirsdag valgte Oslo kommune å innføre vanningsforbud – ikke for å spare på vann, men for å spare på CO₂-en som brukes til vannrensingen.

E24 skrev i helgen at mangelen på karbondioksid er mest akutt i Storbritannia, hvor mange puber frykter mangel på bobler i ølet midt under fotball-VM.

Tirsdag uttrykte Leif Klokk i mikrobryggeriet Klokk & Co bekymring for at CO₂-mangelen skal presse opp prisene.



– Jeg er generelt bekymret for prisøkninger, for det er så tøft å tjene penger i denne bransjen. Marginene er alltid under press. Det skal nesten ingenting til før det går feil vei for kostnadssiden, sier Klokk.

Les også: Aass Bryggeri vokste tross Rema-nei: Økte på topp og bunn

Leverandør beklager

Praxair er en av de store CO₂-leverandørene i Europa, sammen med selskaper som Messer, Linde og Air Liquide.

– Vi har vært i en vanskelig leveransesituasjon av flytende CO₂ over hele Nord-Europa, og vi beklager sterkt de ulempene det medfører, sier Sigurd Haukeli, administrerende direktør i Praxair Norge.



– Flere forsyningskilder har blitt rammet av tekniske problemer og uventede vanskeligheter, samtidig som det varme været har medført en betydelig økt CO₂-etterspørsel. Vi prioriterer derfor leveransene som ivaretar liv, helse, dyrevelferd og sikkerhet, og det er satt inn store ressurser for å løse situasjonen, sier han.

Selskapet har så langt klart å opprettholde tilstrekkelig levering til vannverk og andre kunder som er viktige folkehelsen. Praxair er sikkert på at det skal klare dette også videre.

NB! Saken er rettet, da NRK først meldte at Grans skulle stenge sin produksjon, men senere skrev at dette ikke stemte.

Les også – Bekymret for prisøkning

Les også Aass vokste tross Rema-nei

Les også Vraket av Rema – nå slår Systembolaget kloa i ølet

Her kan du lese mer om Vin